Мәскәүдә яшәүче җырчы - DJ Радик, Гүзәлия белән иҗатташлык итүче Руфат Абитов белән интервью (ФОТО)

	Мәскәүдә яшәүче танылган артистлар  Гүзәлия, DJ Радик, Сөмбел Билалова, Айрат Сафин җырлары һәркемгә таныш. Читтә яшәсәләр дә, милләттәшләребез “Без — Мәскәү татарлары” дип рәхәтләнеп иҗат итәләр. Алар белән бер рәткә тиздән танылып килүче җырчы Руфат Абитов та басар дип ышанабыз. Рәсәй башкаласында яшәүче татарлар белән тыгыз хезмәттәшлек итүче җырчы “Газиз әнкәй”, “Өметсез димә союне”, “Төннәр буе йоклый алмый ятам” кебек ретро җырлар башкарырга ярата.	 Репертуарына яңа җырлар туплаган арада Руфат Абитов планнары белән уртаклашты. — Руфат, сәхнәгә кайчан беренче тапкыр чыктың? Кайчан иҗат итә башладың? — Мин үзем Түбән Новгород ягыннан. 6 яшемдә әнием җыр өлкәсенә китерде. Бәләкәйдән район конкурсларында катнаштым. Алга таба татар яшьләре арасында уздырылган фестивальләрдә беренче урыннарны яулый башладым. Казанда 1995-96 елда Салават Фәтхетдинов уздырган “Йолдызлар һәм йолдызчыклар” конкурсында 3нче урынны алуга ирештем. Шул вакыт аралыгында Кырымда үткәрелгән “Сөембикә варислары”, Мәскәүдә уздырылган Рәшит Ваһапов исемендәге җыр фестивальләрендә катнашып беренче урыннарны яуладым. Конкурслар күп булды инде ул. Аннары юллар Мәскәүгә китерде, югары белемне дә монда алдым. Җырлау осталыкларын Роза апа Хәбибуллинаның “Айкай” яшьләр төркемендә катнашып үстердем. Шулай ук яшьләр кичләрендә, банкетларда да чыгыш ясый идем. Гаилә төзегәч, балалар тугач, җырлау арткы планга кучте. Әмма күңел җырларга тарта, шуңа 2015 елдан сәхнәгә  кабаттан кайтырга ният иттем. 
	Гөлшат МИНГАЗИЗОВА	
Gong-TV

	№ --- | 12.08.2016	


